Predkladacia správa

Materiál „Návrh na schválenie doplnku  zoznamu štátnozamestnaneckých miest, na ktoré sa vzťahuje osobný plat na rok 2003“ sa predkladá na rokovanie vlády Slovenskej republiky na základe § 165a  zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon“).

Obsahom predmetného materiálu je doplnenie  zoznamu štátnozamestnaneckých miest strategického významu, na ktoré sa vzťahuje osobný plat na rok 2003. Zoznam štátnozamestnaneckých miest na ktoré sa vzťahuje osobný plat na rok 2003 bol schválený uznesením vlády Slovenskej republiky č. 75 dňa 29. januára 2003.

Predkladaný návrh  bol zaslaný na pripomienkové konanie spolu s návrhom na schválenie počtu štátnozamestnaneckých miest strategického významu, ku ktorým patrí osobitný príplatok v zmysle § 55 odsek 4 zákona. Tento návrh  bude predložený na rokovanie vlády Slovenskej republiky osobitným materiálom. Vyhodnotenie pripomienkového konania preto zohľadňuje pripomienky k tej časti návrhu, ktorá sa týka doplnku zoznamu štátnozamestnaneckých miest, na ktoré sa vzťahuje osobný plat.

	Riaditeľ odboru boja proti korupcii bude zodpovedný za prípravu komplexných legislatívnych návrhov v oblasti boja proti korupcii. Je preto nevyhnutné, aby išlo o osobu s právnickou praxou zo súkromného sektoru (napr. advokáta alebo komerčného právnika). 

	Finančné nároky spojené so schválením doplnku zoznamu štátnozamestnaneckých miest strategického významu, na ktoré sa vzťahuje osobný plat sú zabezpečené v schválenom rozpočte na rok 2003 v rozpočtovej kapitole  Úradu vlády Slovenskej republiky.
 
Predkladaný materiál nemá environmentálny vplyv a vplyv na zamestnanosť.